SCC ต้นทุนพลังงานพุ่ง ฉุดกำไร Q3 ลดฮวบ 64%
SCC เปิดงบไตรมาส 3/65 กำไรลดฮวบ 64% เหลือ 2.44 พันลบ. จากปีก่อนกำไร 6.82 พันลบ. เหตุต้นทุนพลังงานพุ่ง-ราคาขายสินค้าเคมีภัณฑ์ลด ส่วนงวด 9 เดือนกำไรลด 45% เหลือ 2.12 หมื่นลบ. จากปีก่อนกำไร 3.89 หมื่นลบ. 
SCC เปิดงบไตรมาส 3/65 กำไรลดฮวบ 64% เหลือ 2.44 พันลบ. เหตุต้นทุนพลังงานพุ่ง ส่วนงวด 9 เดือนกำไรลด 45%
26 ต.ค. 2565

บริษัท ปูนซิเมนต์ไทย จำกัด(มหาชน) หรือ SCC รายงานผลการดำเนินงานไตรมาส 3/65 และงวด 9 เดือนปี 65 สิ้นสุดวันที่ 30 ก.ย.65 ดังนี้

โดยไตรมาส 3/65 บริษัทฯ รายได้จากการขายอยู่ที่142,391 ล้านบาท ลดลง 7% จากไตรมาสก่อน สาเหตุหลักจากราคาขายสินค้าเคมีภัณฑ์ปรับตัวลดลงตามความต้องการของตลาดที่ลดลง สืบเนื่องจากวัฏจักรขาลงของธุรกิจเคมิคอลส์ โดยมี EBITDA เท่ากับ 9,322 ล้านบาท ลดลง 62% จากไตรมาสก่อน และมีกำไรสำหรับงวดเท่ากับ 2,444 ล้านบาท ลดลง 75% จากไตรมาสก่อน เนื่องจากส่วนต่างราคาขายสินค้าเคมีภัณฑ์ปรับลดลง ต้นทุนพลังงานที่ปรับตัวสูงขึ้น ประกอบกับในไตรมาสก่อนเป็นช่วงที่มีรายได้เงินปันผลรับ
ขณะที่เมื่อเทียบกับช่วงเดียวกันของปีก่อน บริษัทฯ มีรายได้จากการขายเพิ่มขึ้น 8% สาเหตุหลักจากธุรกิจซีเมนต์และผลิตภัณฑ์ก่อสร้างและธุรกิจแพจเกจจิ้งมีราคาผลิตภัณฑ์ปรับตัวสูงขึ้นตามราคาตลาด EBITDA ลดลง 37% เมื่อเทียบกับช่วงเดียวกันของปีก่อน และกำไรสำหรับงวดลดลง 64% เมื่อเทียบกับช่วงเดียวกันของปีก่อน เนื่องจากส่วนต่างราคาขายสินค้าเคมีภัณฑ์ปรับตัวลดลงรวมทั้งส่วนแบ่งกำไรจากบริษัทร่วมลดลง